《游城南灵岩寺四首 其三》
明代·黄仲昭

古寺苍苍不计年，到来拟结半生缘。僧闲了悟空中性，地僻分明物外天。

满室香烟初起定，一天花雨正谈禅。因知佛法多灵异，钵水能令出白莲。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。